Fel Eglwys Gristnogol, ein tasg yw cydweithio â phresenoldeb gweithredol Duw yn y byd gan gyhoeddi gwerthoedd teyrnas Dduw. Mae hyn yn golygu bod gan yr Eglwys ddiddordeb penodol mewn hyrwyddo popeth sy’n hybu cyfiawnder a heddwch, sy’n galluogi ffyniant dynol llawn, sy’n anrhydeddu’r greadigaeth ac sy’n meithrin cymunedau dynol creadigol.

Dymuna’r Eglwys yng Nghymru fod â pholisi buddsoddi sy’n foesegol ac yn gyson â hyrwyddo ein nodau a’n hamcanion. Credwn ei bod yn gwbl bosibl i weithredu polisi o’r fath ochr yn ochr â’r gofyniad i sicrhau’r enillion gorau o’n buddsoddiadau, a defnyddio’n buddsoddiadau yn gyfrwng moesegol i gyfrannu at gost gweinidogaeth ac efengylu yn y Dalaith.

Ein nod yw buddsoddi mewn cwmnïau llwyddiannus sy’n ymrwymo i ddatblygu eu busnesau er lles cyfranddalwyr, cwsmeriaid, cymunedau lleol a gweithwyr cyflogedig trwy weithredu:

* Arferion cyflogi cyfrifol.
* Llywodraethiant corfforaethol cydwybodol.
* Polisïau ac arferion sy’n dangos parch dyledus at yr amgylchedd a lles trefn y greadigaeth.
* Polisïau sy’n ystyriol o hawliau dynol a lles yr unigolion a’r cymunedau perthnasol.
* Arferion masnachu teg.

Yn ei pholisi ar fuddsoddi, bydd yr Eglwys yng Nghymru’n gwneud ei gorau glas i beidio â chael cysylltiad â chwmnïau y mae eu cynnyrch neu eu polisïau’n gwrthdaro â’r amcanion hyn na buddsoddi mewn cwmnïau sy’n:

* Gyfrifol am anrheithiad anfad yr amgylchedd.
* Gyfrifol am unrhyw beth sy’n bygwth heddwch, diogelwch a llesiant cymunedol.
* Camfanteisio, iselhau, llygru neu ddiraddio dynolryw, yn enwedig pobl dlawd neu bobl ariannol fregus.
* Anystyriol o les anifeiliaid.

Rydym yn cydnabod y cymhlethdodau sy’n gysylltiedig â gweithgareddau cwmnïau y gallwn fuddsoddi ynddynt, ac yn cadw’r hawl i wneud penderfyniadau ar fuddsoddi fesul achos. Byddwn yn ymdrechu i gysylltu â chwmnïau sy’n debygol o neu sydd wrthi’n torri amodau’r polisi hwn neu lle mae pryderon ynghylch materion amgylcheddol, cymdeithasol a llwodraethu cyn ystyried dadfuddsoddi.

Polisi’r Eglwys yng Nghymru yw peidio â buddsoddi yn arferol neu yn fwriadol mewn unrhyw gwmni sy’n:

* Derbyn mwy na 10% o’i drosiant o brif ffocws ar gamblo, neu o gynhyrchu neu werthu diodydd alcohol neu gynhyrchion tybaco;
* derbyn mwy na 5% o’u trosiant o bornograffi, gweithgareddau benthyca dinistriol neu ymarfogi helaeth;
* derbyn mwy na 5% o’i drosiant o gynhyrchu neu echdynnu tanwyddau ffosil.

Dymuniad yr Eglwys yng Nghymru yw bod yn fuddsoddwr gwybodus a chyfrifol, ac i’r perwyl hwnnw mae wedi’i chynrychioli ar Grŵp Buddsoddwyr yr Eglwys, sy’n fodd o ganfod ymchwil a gwybodaeth ddibynadwy, rhannu arferion gorau â sefydliadau eraill sy’n aelodau, gan gyd-ddylanwadu ar gyfranddalwyr.

Mae perthynas werthfawr rhwng y Pwyllgor Buddsoddi a Grŵp Buddsoddi Moesegol yr Eglwys yng Nghymru. Bydd yn gyfrwng i’r Pwyllgor allu cyfeirio ei achosion problemus ato, a bydd yn derbyn adroddiad blynyddol ganddo.